Teltet ved Blå Scene er fuldstændig pakket på Nibe Festival fredag middag. Den dansk-albanske sanger Jimilian giver koncert, og publikum danser med på hits som ”Slem igen”, ”Sommer Sindssyg” og ”Damer på lager”. -	Det nordjyske publikum er noget andet, på den gode måde. De er meget livlige og varme, og de er bare på, selvom klokken er 12.30. Jeg tænkte, at de måtte have lidt tømmermænd, men de holdt den bare kørende, siger Jimilian grinende, da TV2 Nord møder ham efter koncerten. Han har glædet sig til at spille på Nibe Festival og vise sin nye sceneopsætning. Han kalder sig for Jimilano Kapitano, og derfor er scenen blevet bygget som en stor båd. Det var noget, publikum kunne lide: -	Der var masser af kærlighed. Det er dejligt som artist at kunne komme ud igen og mærke publikum og føle, at man gør noget godt. Det er bare dejligt, man, siger Jimilian. Herunder kan du se indslag med sangeren: Viser dansetrin frem De unge nordjyder kender Jimilian for hans mange pop- og R&B-hits, mens de lidt ældre nordjyder nok i højere grad kender ham som vinderen af TV 2-programmet ’Vild med Dans’ i 2021. Selvom Jimilian primært gør sig som sanger, så sidder dansetrinene stadig i ham, og han viser også lidt frem for TV2 Nords journalist, Caroline Monin. -	 Når jeg er i studiet, så prøver jeg at lave trinene. Jeg kan ikke stoppe, for jeg elsker bare at danse, siger Jimilian. Hvis du ikke kan få nok af musik og festivalstemning, så kan du se med klokken 21.15, når TV2 Nord sender live fra både Nibe Festival og Skagen Festival. Du kan se med på Salto eller her på tv2nord.dk.

Opsummering:
På Nibe Festival tiltrækker sangeren Jimilian et ungt, festklart publikum.